ai4bharat/Pralekha huggingface dataset:
பிரதமர் அலுவலகம்
பழங்குடியினர் கவுரவ தினத்தையொட்டி பிரதமர் வெளியிட்ட செய்தி
எனதருமை நாட்டு மக்களே, உங்கள் அனைவருக்கும் பழங்குடியினர் கவுரவ தின நல்வாழ்த்துகள்.
இன்று பகவான் பிர்சா முண்டாவின் பிறந்த தினத்தை மதிப்புடனும், மரியாதையுடனும் கொண்டாடி வருகிறோம். நாட்டின் பெரும் புதல்வரும், புரடிசியாளருமான பகவான் பிர்சா முண்டாவை நான் வணங்குகிறேன். இந்தியாவின் பழங்குடியினரைப் பெருமைப்படுத்தும் நாள் நவம்பர் 15. இந்த நாளை பழங்குடியினர் கவுரவ தினமாக அறிவிக்கும் வாய்ப்பை எனது அரசு பெற்றதை பெரும்பேறாக கருதுகிறேன்.
நண்பர்களே, விடுதலைப்போராட்டத்தில் பழங்குடியின சமூகத்தின் பங்களிப்பை புறம்தள்ள முடியாது. விடுதலைப் போராட்டத்தில் ஏராளமான முக்கிய பழங்குடியின இயக்கங்கள் பங்கேற்றன.
. திலக் மாஞ்சி தலைமையிலான டாமின் சங்க்ராம், புத்து பகத்தின் தலைமையிலான லர்கா இயக்கம், சித்து-கன்ஹு கிராந்தி, தானா பகத் இயக்கம், வேக்தா பில் இயக்கம், நாய்க்டா இயக்கம், சந்த் ஜோரியா பரமேஷ்வர் மற்றும் ரூப் சிங் நாயக், லிம்டி தாஹோத் போர், மன்கரின் கோவிந்த் குருஜி, அல்லூரி சீதாராம ராஜு தலைமையிலான ரம்பா இயக்கம் ஆகியவை விடுதலைப் போரில் பெரும்பங்கு வகித்தன.
நண்பர்களே, நாட்டின் பல்வேறு பகுதிகளில் உள்ள பழங்குடியினர் அருங்காட்சியகங்கள் மற்றும் ஜன்தன், கோபர்தன், வன்தன், சுயஉதவி குழுக்கள், தூய்மை இந்தியா, பிரதமரின் வீட்டுவசதி திட்டம், தாய்மார்களுக்கான பிரசவ உதவித்தொகை, கிராம சாலைகள் திட்டம், மொபைல் இணைப்பு, ஏக்லவ்யா பள்ளிகள், 90 சதவீத வன உற்பத்தி பொருட்களுக்கு குறைந்தபட்ச ஆதரவு விலை, ரத்த சோகைக்கான தடுப்பூசிகள் பழங்குடியின ஆராய்ச்சி நிறுவனங்கள், இலவச கொரோனா தடுப்பூசிகள், இந்திர தனுசு இயக்கம் ஆகிய பல்வேறு திட்டங்கள் மற்றும் இயக்கங்கள் பழங்குடியினர் சமுதாயத்தினருக்கு பெருமளவில் உதவியுள்ளன.
நண்பர்களே, இந்த பெரும் பாரம்பரியத்திலிருந்து இந்தியா தனது எதிர்காலத்தை உருவாக்கிக் கொள்ள வேண்டும். பழங்குடியின கௌரவ தினம் இதற்கான வாய்ப்பாகவும், ஊடகமாகவும் மாறும் என்று நான் நிச்சயமாக நம்புகிறேன்.
அனைவருக்கும் நன்றி!
பொறுப்பு துறப்பு ; இது பிரதமர் உரையின் தோராயமான மொழிபெயர்ப்பு. மூல உரை இந்தியில் நிகழ்த்தப்பட்டது.
பிரதமர் அலுவலகம்
லே அருகே ஏற்பட்ட விபத்தில் உயிர்நீத்த இந்திய ராணுவ வீரர்களுக்குப் பிரதமர் இரங்கல் தெரிவித்துள்ளார்
லே அருகே ஏற்பட்ட விபத்தில் உயிர்நீத்த இந்திய ராணுவ வீரர்களுக்குப் பிரதமர் திரு நரேந்திரமோடி ஆழ்ந்த இரங்கல் தெரிவித்துள்ளார். இந்த விபத்தில் காயமடைந்தவர்கள் விரைந்து குணமடையவும் வாழ்த்து தெரிவித்துள்ளார்.
எக்ஸ் பதிவு ஒன்றில் பிரதமர் கூறியிருப்பதாவது:
"லே அருகே ஏற்பட்ட விபத்தில் இந்திய ராணுவ வீரர்களை நாம் இழந்திருப்பது வலியை ஏற்படுத்தியுள்ளது. நாட்டுக்கான அவர்களின் சிறந்த சேவை எப்போதும் நினைவுகூரப்படும். உயிர்நீத்தோரின் குடும்பங்களுக்கு எனது இரங்கல்கள். காயமடைந்தவர்கள் விரைவில் குணமடைய விரும்புகிறேன். PM @narendramodi"
பாதுகாப்பு அமைச்சகம்
இந்தியா - மாலத்தீவுகளுக்கு இடையே 4-வது பாதுகாப்பு ஒத்துழைப்பு பேச்சுவார்த்தை மாலேயில் நடைபெற்றது
2023 மார்ச் 19-ம் தேதியன்று, இந்தியா - மாலத்தீவு இடையிலான 4-வது பாதுகாப்பு ஒத்துழைப்பு பேச்சுவார்த்தை  மாலேயில் நடைபெற்றது. இதில், மத்திய பாதுகாப்புத்துறைச் செயலர் திரு.கிரிதர் அரமானே, மாலத்தீவு பாதுகாப்புத்துறைச் செயலர், மாலத்தீவு தேசிய பாதுகாப்புப் படை மேஜர் ஜெனரல் அப்துல்லா ஷமால் உள்ளிட்டோர் பங்கேற்றனர்.
இந்த பேச்சுவார்த்தையில் இரு நாட்டு ராணுவத்திற்கு இடையிலான எதிர்கால நடவடிக்கைகள் குறித்து விவாதிக்கப்பட்டது. மேலும், தற்போதுள்ள பாதுகாப்பு ஒத்துழைப்பு நடவடிக்கைகள் மீளாய்வு செய்யப்பட்ட நிலையில், இரு தரப்பினரும் அது குறித்து திருப்தி தெரிவித்தனர். தற்போதுள்ள இருதரப்புப் பயிற்சிகள் குறித்து பேச்சுவார்த்தையில் விவாதிக்கப்பட்ட நிலையில், இந்தப் பயிற்சிகளின் கடினத் தன்மையை அதிகரிக்கவும் இரு நாடுகளும் ஒப்புக்கொண்டன.
இந்தியா மற்றும் மாலத்தீவுகளின் ராணுவம் பல துறைகளில் இருதரப்பு ஒத்துழைப்பைத் தொடர்ந்து வரும் நிலையில், இந்தப் பேச்சுவார்த்தையின் மூலம் எதிர்காலத்தில் இருதரப்பு உறவுகள் இன்னும் மேம்படும் என எதிர்பார்க்கப்படுகிறது. மேஜர் ஜெனரல் அப்துல்லா ஷமால் மற்றும் அவரது தூதுக்குழுவினருக்கு கிரிதர் அரமனே நன்றி தெரிவித்தார்.
பாதுகாப்புத்துறைச் செயலர் கிரிதர் அரமனே தனது மாலத்தீவு பயணத்தின்போது, அந்நாட்டு பாதுகாப்புத்துறை அமைச்சர் திருமதி மரியா அகமது தீதி, வெளியுறவுத்துறை அமைச்சர் இணையமைச்சர் அப்துல்லா ஷாஹித் ஆகியோரையும் சந்தித்தார்.
--
AD/CH/KPG
(Visitor Counter : 94
சட்டம் மற்றும் நீதித்துறை அமைச்சகம்
இந்தியாவுக்கும் நமீபியா மற்றும் பனாமா நாடுகளின் தேர்தல் மேலாண்மை அமைப்புகளுக்கும் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்
இந்தியாவுக்கும், நமீபியா நாட்டின் தேர்தல் ஆணையம் மற்றும் பனாமா நாட்டின் தேர்தல் தீர்ப்பாயத்துக்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் தேர்தல் மேலாண்மை மற்றும் நிர்வாகத்துறையில் ஒத்துழைப்புக்கானது.
முக்கிய அம்சங்கள்:
தேர்தல் நடைமுறையின் அமைப்பு மற்றும் தொழில்நுட்ப மேம்பாடு சார்ந்த அறிவு மற்றும் அனுபவங்களை பகிர்ந்து கொள்ளுதல் உள்ளிட்ட தேர்தல் மேலாண்மை மற்றும் நிர்வாகத்தின் ஒத்துழைப்புக்கான பிரிவுகளைக் கொண்டது இந்த புரிந்துணர்வு ஒப்பந்தம். தகவல் பரிமாற்றம், நிறுவனங்களை வலுப்படுத்துதல், திறன் வளர்ப்பு, பணியாளர் பயிற்சி, முறையான ஆலோசனைகள் உள்ளிட்டவை இதில் அடங்கும்.
தாக்கம்:
இது நமீபிய தேர்தல் ஆணையம், பனாமா தேர்தல் தீர்ப்பாயம் ஆகியவறுக்கு தொழில்நுட்ப உதவி, திறன் மேம்பாடு துறைகளில் ஆதரவளிக்கும். இருதரப்பு உறவுகளையும் இந்த ஒப்பந்தம் மேம்படுத்தும். இந்தியாவின் சர்வதேச உறவுகளை மேம்படுத்தும் வகையில் இந்த ஒப்பந்தம் அமைந்துள்ளது.
பின்னணி:
உலகெங்கும் தேர்தல் விஷயங்களிலும், தேர்தல் நடைமுறைகளிலும் ஒத்துழைப்பை மேம்படுத்தும் நடவடிக்கைகளில் இந்திய தேர்தல் ஆணையம் பங்கேற்று வருகிறது. இதற்கென சில வெளிநாடுகளுடன் புரிந்துணர்வு ஒப்பந்தம் செய்து கொண்டு வருகிறது. இந்திய ஜனநாயகத்தின் வெற்றி உலகெங்கும் உள்ள அனைத்து அரசியல் அமைப்புகளின் கவனத்தையும் கவர்ந்து வருகிறது. இந்த வகையில் நமீபிய தேர்தல் ஆணையம், பனாமா தேர்தல் தீர்ப்பாயம் ஆகியவற்றுடனான தேர்தல் மேலாண்மை ஒத்துழைப்புத் திட்டத்தை, தேர்தல் ஆணையம் சட்டம் மற்றும் சட்டமியற்றும் அமைச்சகங்களுக்கு அனுப்பி வைத்து ஒப்புதலைப் பெற்றது.
------
(Visitor Counter : 108
இளைஞர் நலன் மற்றும் விளையாட்டு அமைச்சகம்
டோக்கியோ பாரா ஒலிம்பிக் போட்டியில் வரலாறு படைத்தார் பாவனா படேல்: டேபிள் டென்னிஸ் போட்டியில் இந்தியாவின் முதல் பதக்கத்தை வென்றார்
டோக்கியோ பாரா ஒலிம்பிக் போட்டியில், டேபிள் டென்னிஸ் பெண்கள் ஒற்றையர் பிரிவில் இந்தியாவின் முதல் வெள்ளி பதக்கத்தை வென்று பாவனா படேல் வரலாறு படைத்தார். தேசிய விளையாட்டு தினத்தில், வெள்ளிப் பதக்கம் வென்றது ஆச்சரியமான மற்றும் மறக்க முடியாத பரிசு.
பாவனா மற்றும் அவரது தோழி சோனல்பென் படேல் ஆகியோரை கடந்த 2010ம் ஆண்டு அப்போதைய குஜராத் முதல்வராக இருந்த பிரதமர் திரு நரேந்திர மோடி பாராட்டியபோது எடுத்த புகைப்படத்தை மத்திய விளையாட்டுத்துறை அமைச்சர் திரு அனுராக் தாகூர் பகிர்ந்து கொண்டார். ‘‘சோனல் மற்றும் பாவனா ஆகியோர் 2010ம் ஆண்டில் நடந்த தில்லி காமன்வெல்த் விளையாட்டு போட்டியில் பங்கேற்க சென்றனர். அவர்களை முதல்வர் நரேந்திர மோடி சந்தித்து ஊக்குவித்தார்’’ என சுட்டுரையில் அமைச்சர் திரு அனுராக் தாகூர் குறிப்பிட்டுள்ளார்.
‘‘விளையாட்டு கலாச்சாரத்தை உருவாக்குவது, ஒவ்வொரு விளையாட்டு மற்றும் விளையாட்டு வீரர்களுக்கு ஆதரவளிப்பது வாழ்நாள் முயற்சி, அது தொடர்கிறது, இன்று பலன் அளித்துள்ளது’’ என அந்த சுட்டுரையில் மேலும் தெரிவிக்கப்பட்டுள்ளது.
ஜோ யிங்குக்கு எதிரான இறுதி போட்டிக்குப்பின் பின் ஞாயிறு காலை பாவனாவை தொலைப்பேசியில் தொடர்பு கொண்டு பேசிய பிரதமர் வெள்ளிப் பதக்கம் பெற்றதற்காக அவருக்கு வாழ்த்து தெரிவித்தார்.
34 வயதான இந்திய பாரா ஒலிம்பிக் டேபிள் டென்னிஸ் வீராங்கனை பாவனா படேல், 4வது பிரிவில் உலகளவில் 12வது இடத்தில் உள்ளார். டோக்கியோ பாரா ஒலிம்பிக் இறுதி போட்டியில் ஜோ யிங்குடன் கடுமையான போட்டியை அவர் சந்தித்தார். உலகின் நம்பர் 1 வீராங்கனையிடம் அவர் 0-3 என்ற அளவில் தோல்வியடைந்தார். சீனாவின் ஜோ யிங், நான்கு பாரா ஒலிம்பிக் போட்டியில் 6 தங்கப் பதக்கங்களை பெற்றுள்ளார் என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1750200
நிதி அமைச்சகம்
இந்தியாவின் வெளிநாட்டுக் கடன் 2021-22 குறித்த 28-வது நிலைமை அறிக்கை வெளியிடப்பட்டுள்ளது
நிதி அமைச்சகத்தின் பொருளாதார விவகாரங்களுக்கான துறையின் வெளிநாட்டு கடன் நிர்வாகப் பிரிவு இந்தியாவின் வெளிநாட்டுக் கடன் 2021-22 குறித்த 28-வது நிலைமை அறிக்கையை வெளியிட்டுள்ளது.
2021 மார்ச் இறுதியில், 573.7 பில்லியன் அமெரிக்க டாலராக இருந்த இந்தியாவின் வெளிநாட்டுக்கடன், 2022 மார்ச் இறுதியில் 8.2 சதவீதம் அதிகரித்து 620.7 பில்லியன் அமெரிக்கன் டாலர் ஆகியுள்ளது.
உள்நாட்டு மொத்த உற்பத்தி விகிதத்தில் வெளிநாட்டுக்கடன் அளவு ஓராண்டுக்கு முன் 21.2 சதவீதம் என்பதிலிருந்து கணிசமாக குறைந்து 2022 மார்ச் இறுதியில், 19.9 சதவீதம் ஆகியுள்ளது. அன்னிய செலாவணி கையிருப்பு, விகிதத்தில் ஓராண்டுக்கு முன் 100.6 சதவீதம் என்பதை விட, 2022 மார்ச் இறுதியில் 97.8 சதவீதம் என வெளிநாட்டுக்கடன் லேசாக குறைந்துள்ளது.
நீண்டகால கடன் அளவு 499. 1 பில்லியன் அமெரிக்கன் டாலர் என்றும், குறுகிய காலக்கடன் அளவு 121.7 பில்லியன் அமெரிக்கன் டாலர் என்றும் மதிப்பிடப்பட்டுள்ளது. வெளிநாட்டு மொத்தக்கடனில் 90 சதவீதம் வணிகக்கடன்கள், வெளிநாடு வாழ் இந்தியர்களின் வைப்புத்தொகைகள் குறைந்தகால வர்த்தகக்கடன், பலவகை கடன்கள் ஆகியவையாகும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1856834
குறு சிறு மற்றும் நடுத்தர தொழில் துறை அமைச்சகம்
மூலதனப் பொருட்களின் விலை உயர்வை குறைக்க மத்திய அரசு நடவடிக்கை: மக்களவையில் தகவல்
நாடாளுமன்றத்தின் மக்களவையில் கேள்வி ஒன்றுக்கு இன்று பதில் அளித்த மத்திய சிறு,குறு மற்றும் நடுத்தர தொழில்துறை அமைச்சர் திரு நாராயண் ரானே எழுத்துபூர்வமாக தாக்கல் செய்த பதிலில் கூறியதாவது:
சிறு, குறு மற்றும் நடுத்தர நிறுவனங்களின் மூலப் பொருட்கள் தேவையை நிவர்த்தி செய்ய இத்துறை அமைச்சகத்தின் கீழ் செயல்படும் தேசிய சிறு தொழில்கள் கழகம் தேவையான ஏற்பாடுகளை செய்து கொடுக்கிறது. மூலப் பொருட்கள் உதவி திட்டத்தின் கீழ் சிறு,குறு, நடுத்தர தொழில் நிறுவனங்களுக்கு நிதியுதவியையும் என்எஸ்ஐசி வழங்குகிறது. கொரோனா தொற்றுக்குப்பின் மூலப் பொருட்கள் விலை உயர்வு பிரச்னைகள் குறித்து மொத்த தயாரிப்பாளர்களுடன் என்எஸ்ஐசி தொடர்ந்து பேச்சுவார்த்தை நடத்துகிறது. இவற்றின் விலையை குறைக்க மத்திய அரசு பல நடவடிக்கைகளை எடுக்கிறது.
உற்பத்தி அதிகரிப்பு, இரும்புத்தாது, எஃகு போன்ற மூலப் பொருட்கள் கிடைப்பதை உறுதி செய்ய சுரங்கத்துறையில் சீர்திருத்த நடவடிக்கைகளை மத்திய அரசு எடுத்தது.
மத்திய பட்ஜெட் 2021-22-ல் உலோகத் தயாரிப்புகளுக்கு சுங்கவரி 7.5 சதவீதமாக குறைக்கப்பட்டது. எஃகு உதிரி பாகங்களுக்கான அடிப்படை சுங்க வரிக்கு 2022 மார்ச் 31ம் தேதி வரை விலக்கு அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1795125
குறு சிறு மற்றும் நடுத்தர தொழில் துறை அமைச்சகம்
குறு, சிறு மற்றும் நடுத்தர தொழில்ககளுக்கான செயல்பாட்டு மூலதனம் கிடைக்கச் செய்தல்
கோவிட்-19 தொற்றுநோயின் நிதிப் பாதிப்பைச் சமாளிக்க குறு, சிறு மற்றும் நடுத்தர நிறுவனங்களுக்கு  நிதி உதவி வழங்குவதற்கு அரசாங்கம் பல முன்முயற்சிகளை எடுத்துள்ளது. இவற்றில் பின்வருவன அடங்கும்:
பிரதம மந்திரியின் வேலைவாய்ப்பு உருவாக்கும் திட்டம்  - அதிகபட்ச திட்டச் செலவு ரூ. 25 லட்சம், இதில் மூலதனச் செலவு மற்றும் செயல்பாட்டு மூலதனம் அடங்கும்.
கடன் உத்தரவாதத் திட்டம்  - அதிகபட்சம் 85% உத்தரவாதம், காலக் கடன் மற்றும் செயல்பாட்டு மூலதனம் ஆகிய இரண்டிற்கும் ரூ200 லட்சம் கடன் வசதி வரை நீட்டிக்கப்பட்டுள்ளது. . 2022-23 பட்ஜெட் அறிவிப்பின்படி, அதிகரித்த கடன் ஓட்டத்தை எளிதாக்க, இந்த திட்டத்தின் கீழ் குறு மற்றும் சிறு தொழில் நிறுவனங்களுக்கு ரூ.2 லட்சம் கோடி கூடுதல் கடன் வசதி வழங்கப்படும்.
எமர்ஜென்சி கடன் உத்தரவாதத் திட்டம்  - மே, 2020 இல் தற்சார்பு இந்தியா திட்டத் தொகுப்பின் ஒரு பகுதியாக, MSMEகள் உட்பட வணிக நிறுவனங்களுக்கு தானியங்கியாக இணை இலவசக் கடன்களை வழங்குவதற்காக அறிவிக்கப்பட்டது. ஆரம்பத்தில், உத்தரவாதத்தின் ஏற்றுக்கொள்ளக்கூடிய வரம்பு ரூ. 3 லட்சம் கோடி பின்னர் அது ரூ. 4.5 லட்சம் கோடி. 2022-23 பட்ஜெட் அறிவிப்பின்படி, இக்கடன் திட்டம் மார்ச் 2023 வரை நீட்டிக்கப்படுகிறது, இதன் மூலம் ரூ. 5 லட்சம் கோடி. கூடுதல் உத்தரவாதத் தொகை கிடைக்கும். இந்த வகையில் ரூ. 50,000 கோடி விருந்தோம்பல் மற்றும் தொடர்புடைய நிறுவனங்களுக்காக மட்டுமே ஒதுக்கப்பட்டுள்ளது.
இத்தகவலை, மாநிலங்களவையில் எழுத்துப்பூர்வமாக அளித்த பதிலில், குறு, சிறு மற்றும் நடுத்தர தொழில்கள் துறை இணையமைச்சர் ஸ்ரீ பானு பிரதாப் சிங் வர்மா தெரிவித்துள்ளார்.
மனித வள மேம்பாட்டு அமைச்சகம்
மொரிஷியஸ், தான்சானியா, ஜிம்பாப்வே மற்றும் கானா நாடுகளின் கல்வித்துறை அமைச்சர்களுடன் இருதரப்பு பேச்சு நடத்திய திரு.தர்மேந்திர பிரதான் கல்வி மற்றும் திறன் மேம்பாட்டுத் துறையில் ஒத்துழைப்பை வலுப்படுத்துமாறு கேட்டு கொண்டார்
மொரிஷியஸ், தான்சானியா, ஜிம்பாப்வே மற்றும் கானா நாடுகளின் கல்வித்துறை அமைச்சர்களுடன் புதுதில்லியில் இன்று இருதரப்பு பேச்சு நடத்திய திரு.தர்மேந்திர பிரதான் கல்வி மற்றும் திறன் மேம்பாட்டுத் துறையில் ஒத்துழைப்பை வலுப்படுத்துமாறு கேட்டு கொண்டார்.
இக்கூட்டத்தில் மொரிஷியஸ் துணைப்பிரதமரும், கல்வித்துறை அமைச்சருமான திருமதி.லீலா தேவி தூக்குன்-லுச்சுமுனை சந்தித்த திரு.பிரதான், கல்வி மற்றும் திறன் மேம்பாடு உள்ளிட்ட அனைத்து துறைகளிலும் மொரிஷீயசுடன் இந்தியா இணைந்து செயல்பட்டு தேவையான உதவிகளை அளிக்கும் என்று உறுதி அளித்தார்.
தான்சானியா கல்வித்துறை அமைச்சர் திருமதி.லீலா முகமது மூசாவுடன் உரையாடிய திரு.பிரதான், ஐஐடி திட்டத்துடன் தான்சானியாவுக்கு உதவுவதில் இந்தியா மகிழ்ச்சி அடைவதாகவும் கூறினார். ஆஃப்ரிக்காவில் தொழில்நுட்ப கல்விக்கான கேந்திரமாக தான்சானியா விளங்கும் என்று அவர் தெரிவித்தார்.
ஜிம்பாப்வே கல்வித்துறை அமைச்சருடன் பேசிய திரு.பிரதான், திரு.ரேமூர் மச்சிங்குரா, இந்தியா ஜிம்பாப்வேயிடையே கல்வி, திறன் மேம்பாடு ஆகிய துறைகளுக்காக கூட்டு நடவடிக்கைக் குழு அமைக்க வேண்டும் என்று கருத்து தெரிவித்தார்.
கானா கல்வித்துறை அமைச்சருடன் உரையாடிய திரு.பிரதான், இந்தியா - கானா இடையே மழலையர் பள்ளி முதல் ஆராய்ச்சி படிப்பு வரை பரஸ்பரம் முன்னுரிமைகளை அடைய கூட்டு நடவடிக்கை குழுவை ஏற்படுத்த வேண்டும் என்று பரிந்துரைத்தார்.
குடியரசுத் துணைத் தலைவர் செயலகம்
இந்தியாவில் சூரிய ஒளி மின்சக்தி தகடுகள் மற்றும் கருவிகளின் உற்பத்தியை அதிகரிக்க வேண்டும்: குடியரசு துணைத் தலைவர் அழைப்பு
சூரிய ஒளி மின்சக்தி தகடுகள் மற்றும் கருவிகளின் தொகுப்புகளை உற்பத்தி செய்யும் ஆலைகள் அமைப்பதை மாநிலங்கள் ஊக்குவிக்க வேண்டும் என குடியரசு துணைத் தலைவர் திரு எம். வெங்கையா நாயுடு அழைப்பு விடுத்துள்ளார்.
புதுச்சேரி ஜிப்மரில் 2.4 மெகாவாட் திறனுள்ள சூரியஒளி மின்சக்தி நிலையத்தை தொடங்கி வைக்கும் நிகழ்ச்சியில் திரு எம். வெங்கையா நாயுடு பேசியதாவது:
சூரியஒளி மின்சக்தி தகடுகள் மற்றும் கருவிகளின் தொகுப்பை இந்தியா இன்னும் அதிக அளவில் இறக்குமதி செய்கிறது. இவற்றின் உற்பத்தியில் மாநிலங்கள் தீவிரமாக பங்காற்றுவதன் மூலம் சூரிய ஒளி மின்சக்தியில் தற்சார்பு நிலையை அடைய முடியும். சூரியஒளி மின்சக்தி தொடர்பான சிறு தொழில் துறையினரை ஊக்குவிக்க வேண்டும்.
அடுத்தசில ஆண்டுகளில், புதுப்பிக்கத்தக்க எரிசக்தி துறையில் வளர்ச்சிக்கு சாத்தியம் உள்ளது. இத்துறையில் பயிற்சி பெற்றவர்கள் குறைவாக இருப்பது, இத்துறையின் வேகமாக வளர்ச்சிக்கு தடையாக உள்ளது. இத்துறையில் நவீன தொழில்நுட்பங்களை பின்பற்றுவதில் பயிற்சி மற்றும் திறன் மேம்பாட்டில் முதலீடு செய்ய வேண்டும். சூரிய மித்ரா திட்டம், இத்துறையில் இளைஞர்களின் திறன் மேம்பாட்டு பயிற்சிகளை அளிக்கிறது. பருவநிலை மாற்றம் மற்றும் அதன் பாதிப்புகள் கவலை அளிப்பதாக உள்ளன. சூரிய மின்சக்தி, காற்று மின்சக்தி, நீர் மின்சக்தி போன்றவை நமது அதிகரிக்கும் எரிசக்திதேவைகளை நிறைவேற்றுவதற்கு மாற்று எரிசக்தியாக இருக்கும்.
எரிசக்தி மாற்றத்தில் உலகளவில் முன்னணி நாடாக இந்தியா மாறிவருகிறது. 40 ஜிகாவாட்டுக்கு மேற்பட்ட சூரிய ஒளி மின்சக்தி கருவிகள் நம்நாட்டில் பொருத்தப்பட்டுள்ளன. சூரிய ஒளி மின்சக்தி திறனில் உலகளவில், இந்தியா 5வது இடத்தில் உள்ளது.
சூரியஒளி மின்சக்தி துறையில் புத்தாக்கம் முக்கியமானது. நிலப் பகுதியில் சூரியஒளி மின்சக்தி தகடுகளை பொருத்துவதற்கு மாற்றாக, மிதவை சூரிய மின்சக்தி தகடுகளை பொருத்துவதற்கான மாற்று வழிகளை ஆராய வேண்டும்.
தெலங்கானா ராமகுண்டத்தில் 100 மெகாவாட் திறனுள்ள மிதக்கும் சூரியஒளி மின்சக்தி நிலையத்தை என்டிபிசி அமைத்துள்ளது. கட்டிடத்தின் கூரைகள் மீது சூரியஒளி மின்சக்தி தகடுகள் பொருத்துவதும், நிலையானது என்பதால், அதுவும் ஊக்குவிக்கப்பட வேண்டும்.
புதுப்பிக்கத்தக்க எரிசக்தி துறையில் ஆராய்ச்சி திட்டங்களை பல்கலைக்கழகங்கள் மேற்கொள்ள வேண்டும். இறுதி ஆண்டு படிப்பில், மாணவர்கள் புதுப்பிக்கத்தக்க எரிசக்தி துறையில் திட்டங்கள் மேற்கொள்ளவும், வேலை வாய்ப்பு பயிற்சிபெறவும் மாணவர்களை ஊக்குவிக்க வேண்டும். இது வேலைவாய்ப்பை மேம்படுத்துவதோடு சூரிய மின்சக்தி துறையில் புத்தாக்கத்துக்கும் உதவும்.
இவ்வாறு குடியரசு துணைத் தலைவர் திரு வெங்கையா நாயுடு பேசினார்.
இந்நிகழ்ச்சியில் புதுச்சேரி ஆளுநர் டாக்டர் தமிழிசை சவுந்தரராஜன், முதல்வர் என் ரங்கசாமி, சபாநாயகர் ஏம்பலம் ஆர் செல்வம் உட்பட பலர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1754476
வணிகம் மற்றும் தொழில்துறை அமைச்சகம்
இந்தியா மற்றும் ஜப்பான் இடையே மேம்பட்ட மாதிரி ஒற்றை சாளர முறை வளர்ச்சிக்கான புரிந்துணர்வு உடன்படிக்கைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி அவர்கள் தலைமையில் இன்று கூடிய மத்திய அமைச்சரவை, இந்தியா மற்றும் ஜப்பான் இடையே மேம்பட்ட மாதிரி ஒற்றை சாளர முறை மேம்பாட்டிற்கான புரிந்துணர்வு உடன்படிக்கைக்கு ஒப்புதல் வழங்கியது.
நன்மைகள்:
இந்தியாவில் வியாபாரத்தை எளிமையாக்குவதற்காக இந்தியா எடுத்து வரும் முயற்சிகளை விரைவுபடுத்தும் வகையில், வியாபார செயல்பாடுகளில் தேவையான நிர்வாக வழிமுறைகளை மேற்கொள்ளும் வகையிலும், இந்த வழிமுறைகளை விரைவாக நிறைவேற்றுவதற்கான அமைப்பினை உருவாக்கும் வகையிலும், ‘மேம்பட்ட மாதிரி ஒற்றை சாளர’த்தை உருவாக்கி, அதனை மத்திய மற்றும் மாநில அரசுகளில் செயல்படுத்துவதற்காக இந்தியா மற்றும் ஜப்பான் இடையேயான கூட்டுறவை இந்த புரிந்துணர்வு உடன்படிக்கை மேம்படுத்தும். அளவிடக்கூடிய அளவுறுக்களுடனும், இந்தியாவிற்குள்ளும் வெளியிலும் உள்ள சிறந்த நடைமுறைகளின் அடிப்படையிலுமான ‘மேம்பட்ட மாதிரி ஒற்றை சாளரம்’, இந்தியாவில் ஒற்றை சாளர முறையினை ஏற்படுத்துதில் உள்ள சாத்திய தடைகளை கண்டறியும். இது, முதலீடுகளுக்கு வழிவகுக்கும்.
கூட்டுறவு அமைச்சகம்
சிஆர்சிஎஸ் – சஹாரா ரீஃபண்ட் இணையதளத்தில் கிராமங்கள் மற்றும் ஊரகப் பகுதிகளில் வசிப்பவர்கள் உரிமைக் கோரல்களைத் தாக்கல் செய்வது குறித்த வசதிகள் தொடர்பான முக்கிய முடிவு குறித்து மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆய்வு செய்தார்
சிஆர்சிஎஸ் – சஹாரா ரீஃபண்ட் இணையதளத்தில் கிராமங்கள் மற்றும் ஊரகப் பகுதிகளில் வசிப்பவர்கள் உரிமைக் கோரல்களைத் தாக்கல் செய்வது குறித்த வசதிகள் தொடர்பான முக்கிய முடிவு குறித்து மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆய்வு செய்தார். சஹாரா குழுமத்தின் கூட்டுறவு சங்கத்தின் உண்மையான டெபாசிட்தாரர்களுக்கு பணத்தை திரும்ப அளிக்கும் நடைமுறையில், அவர்களுடைய உரிமைக் கோரல்களுக்கான சிஆர்சிஎஸ் – சஹாரா ரீஃபண்ட் இணையதளத்தில் தாக்கல் செய்வது குறித்து பொதுச் சேவை மையங்கள் உதவும். கூட்டுறவு சங்க மத்திய பதிவாளர்  – சஹாரா ரீஃபண்ட் இணையதளமான https://mocrefund.crcs.gov.in –ஐ புதுதில்லியில் 2023 ஜூலை 18 அன்று திரு அமித் ஷா தொடங்கி வைத்தார்.
நாடு முழுவதும் 5.5 லட்சத்துக்கும் மேற்பட்ட பொதுச் சேவை மையங்கள் தேவையான இணையதள வசதி, கணினி, பிரிண்டர், ஸ்கேனர் வசதிகளுடன் 300-க்கும் மேற்பட்ட இ சேவைகளை அளிக்கிறது. உண்மையான டெபாசிட்தாரர்கள் சிஆர்சிஎஸ் – சஹாரா ரீஃபண்ட் இணையதளத்தில் தங்களது உரிமைக் குரல் குறித்த தாக்கல்களுக்கு அருகில் உள்ள பொதுச் சேவை மையங்களின் உதவியை அணுகலாம்.
சுகாதாரம் மற்றும் குடும்ப நலத்துறை அமைச்சகம்
உலகளவில் விரைவாக 17 கோடி கொவிட் தடுப்பூசிகளை செலுத்தி இந்தியா சாதனை
நம் நாட்டில் இதுவரை செலுத்தப்பட்டுள்ள கொவிட்-19 தடுப்பூசியின் மொத்த எண்ணிக்கை 17 கோடியைக் கடந்துள்ளது.
உலகளவில் 17 கோடி தடுப்பூசிகளை விரைவாக  வழங்கிய நாடுகளில் இந்தியா முன்னிலை வகிக்கிறது. 119 நாட்களில் சீனாவும், 115 நாட்களில் அமெரிக்காவும் இந்தக் குறிப்பிடத்தக்க எண்ணிக்கையை அடைந்தன.
கொவிட்-19 பாதிப்புகளின் எண்ணிக்கை இந்தியாவில் அதிகரித்து வரும் சூழலில், சர்வதேச சமூகம் அளித்துவரும் உதவிகளில், தங்களது உள்கட்டமைப்பை மேம்படுத்திக் கொள்வதற்காக மாநிலங்களுக்கும், யூனியன் பிரதேசங்களுக்கும், இதுவரை 6,738 பிராணவாயு செறிவூட்டிகள், 3,856 பிராணவாயு சிலிண்டர்கள், 16 பிராணவாயு உற்பத்திக் கருவிகள், 4,668 செயற்கை சுவாசக் கருவிகள் மற்றும் சுமார் 3 லட்சம் ரெம்டெசிவிர் குப்பிகளை மத்திய அரசு விநியோகித்துள்ளது.
இன்று காலை 7 மணிக்குக் கிடைத்த முதற்கட்ட அறிக்கையின்படி 24,70,799 முகாம்களில் 17,01,76,603 தடுப்பூசிகள் நாடு முழுவதும் செலுத்தப்பட்டுள்ளன.
தமிழகம்  உள்ளிட்ட 30 மாநிலங்கள் மற்றும் யூனியன் பிரதேசங்களில் 18-44 வயதில் மொத்தம் 20,31,854 பயனாளிகளுக்கு கொவிட் தடுப்பூசியின் முதல் டோஸ் வழங்கப்பட்டுள்ளது.
கடந்த 24 மணிநேரத்தில் சுமார் 6.8 லட்சம் தடுப்பூசிகள் போடப்பட்டுள்ளன.
தடுப்பூசித் திட்டத்தின் 114-வது நாளன்று  6,89,652 தடுப்பூசிகள் செலுத்தப்பட்டன.
கொவிட் தொற்றிலிருந்து இந்தியாவில் இதுவரை குணமடைந்தவர்களின் எண்ணிக்கை மொத்தம் 1,86,71,222 ஆக பதிவாகியுள்ளது.
கடந்த 24 மணி நேரத்தில் 3,53,818 பேர் குணமடைந்தனர். இவர்களில் 74.38 சதவீதத்தினர், 10 மாநிலங்களைச் சேர்ந்தவர்கள்.
கடந்த 10 நாட்களில் தினசரி குணமடைந்தவர்களின் சராசரி எண்ணிக்கை 3.28 லட்சமாக பதிவாகியுள்ளது.
கடந்த 24 மணி நேரத்தில் 3,66,161 புதிய பாதிப்புகள் நாட்டில் பதிவாகியுள்ளது. இதில் 73.91 சதவீதம், 10 மாநிலங்களில் ஏற்பட்டுள்ளது.
அதிகபட்சமாக மகாராஷ்டிராவில் 48,401 பேரும், அதைத்தொடர்ந்து கர்நாடகாவில் 47,930 பேரும், கேரளாவில் 35,801 பேரும் புதிதாகத் தொற்றுக்கு ஆளாகியுள்ளனர்.
இந்தியாவில் தற்போது சிகிச்சை பெறுவோரின் எண்ணிக்கை 37,45,237 ஆக அதிகரித்துள்ளது. இதில் 82.89 சதவீதம், 13 மாநிலங்களில் பதிவாகியுள்ளது.
தேசிய உயிரிழப்பு வீதம், 1.09 சதவீதமாகக் குறைந்துள்ளது. கடந்த 24 மணி நேரத்தில் 3,754 உயிரிழப்புகள் ஏற்பட்டுள்ளன. உயிரிழந்தவர்களில் 72.86 சதவீதத்தினர், 10 மாநிலங்களைச் சேர்ந்தவர்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1717365
உள்துறை அமைச்சகம்
எந்தவிதத் தாக்குதலையும் எதிர்கொள்ள தேசியப் பாதுகாப்புப் படையால் முடியும்: திரு. ராஜ் நாத் சிங்
தேசியப் பாதுகாப்புப் படை  உலகத் தரம் வாய்ந்த “தவறு அற்ற” நிலை கொண்ட படை என்றும், எத்தகைய தாக்குதலையும் மிக குறைந்த கால இடைவெளியில் எதிர்கொண்டு சமாளிக்க அதனால் முடியும் என்றும் மத்திய உள்துறை அமைச்சர் திரு. ராஜ் நாத் சிங் கூறியுள்ளார். ஐதராபாத்தில் இன்று  இப்ராஹிம் பட்டினத்தில் தேசியப் பாதுகாப்புப் படையின் 28-வது சிறப்புக் கூட்டுக் குழு வளாகத்தை அவர் தொடங்கி வைத்துப் பேசினார்.
ராணுவம், துணை ராணுவப் படைகள் ஆகியவற்றைக் கொண்ட தேசியப் பாதுகாப்புப் படை பயங்கரவாத தாக்குதல்/ கடத்தல் முயற்சிகள் ஆகியவற்றை எதிர்க்கும் பல பரிமாணப் பொறுப்புக்களைக் கொண்டது, மேலும் மிக நெருக்கமான பாதுகாப்பை அளிக்கும் பொறுப்பும் அதற்கு உண்டு என்று அமைச்சர் கூறினார். இன்று தொடங்கிவைக்கப்பட்டுள்ள தேசியப் பாதுகாப்புப் படையின் மையத்தில் அதிநவீன, உலகத்தரம் வாய்ந்த பயிற்சி வசதிகள் உள்ளன என்றார். என்.எஸ்.ஜி மாநில காவல் படையினருடன் கூட்டாக பயிற்சிகளை மேற்கொள்வதால் அவர்களது தொழில்முறை திறன்கள் உயர வாய்ப்புகள் ஏற்படுகின்றன. 26/11 மும்பை தாக்குதல்களுக்குப் பிறகு அவசர நிலைமையில் பதில் நடவடிக்கை எடுப்பதற்கான காலஇடைவெளியைக் குறைக்கும் நோக்கத்துடன் மத்திய அரசு மும்பை , சென்னை , ஐதராபாத் , கொல்கத்தா , காந்தி நகர்  ஆகிய தேசியப் பாதுகாப்பு மையங்களை உருவாக்கி இருக்கிறது.
(Visitor Counter : 89
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 170.21 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 9,94,891 கொவிட் சிகிச்சை பெறுபவர்கள் 2.35%ஆக உள்ளனர்.
குணமடைந்தோர் விகிதம் தற்போது 96.46%சதவீதம்
கடந்த 24 மணி நேரத்தில் 1,80,456 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,08,40,658 என அதிகரித்துள்ளது.
கடந்த 24 மணி நேரத்தில் 67,597 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 5.02 சதவீதம் ஆகும்
வாராந்திர பாதிப்பு விகிதம் 8.30 சதவீதம் ஆகும்
இதுவரை மொத்தம் 74.29 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 13,46,534 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1796369
நுகர்வோர் நலன், உணவு மற்றும் பொது விநியோகம் அமைச்சகம்
2020-21 காரீப் சந்தைக் காலத்தில் குறைந்தபட்ச ஆதரவு விலையில் கொள்முதல் நடவடிக்கைகள்
82.71 லட்சம் நெல் விவசாயிகள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 109057.75 கோடி பெற்றுள்ளனர்.
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஸ்கர், கேரளா, மேற்கு வங்கம், அசாம், கர்நாடகா மற்றும் ஜார்கண்டில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2021 ஜனவரி 21 வரை 577.63 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 472.82 லட்சம் மெட்ரிக் டன் நெல் கொள்முதல் செய்யப்பட்டிருந்தது. கடந்த ஆண்டுடன் ஒப்பிடும் போது இந்தாண்டு இது வரை செய்யப்பட்டுள்ள நெல் கொள்முதல் 22.16 சதவீதம் அதிகமாகும்.
இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.77 லட்சம் மெட்ரிக் டன் கொள்முதல் செய்யப்பட்டுள்ளது.
நடப்பு காரீப் சந்தை காலத்தில் 82.7 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 109057.75 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.92 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1691295